## Zmluva o poskytovaní služieb

uzavretá podľa § 269 ods. 2 zákona č. 513/1991 Zb. Obchodného zákonníka

v znení neskorších predpisov (ďalej len „**Obchodný zákonník**“)

(ďalej len „**zmluva**“)

**Článok I**

**Zmluvné strany**

**Objednávateľ:** **Všeobecná zdravotná poisťovňa, a.s.**

Sídlo:Panónska cesta 2, 851 04 Bratislava – mestská časť Petržalka

Zastúpená: Ing. Richard Strapko, predseda predstavenstva

Ing. Ľubomír Kováčik, člen predstavenstva

IČO: 35 937 874

DIČ: 2022027040

IČ DPH: SK 2022027040

Zápis v registri: Obchodný register Okresného súdu Bratislava I, Oddiel: Sa,

Vl. č.: 3602/B

Bankové spojenie: Štátna pokladnica

Číslo účtu: SK47 8180 0000 0070 0018 2424

(ďalej len „**VšZP**“)

a

**Poskytovateľ:**

Sídlo:

Zastúpený:

IČO:

DIČ:

IČ DPH:

Zápis v registri:

Bankové spojenie:

Číslo účtu:

(ďalej len „**poskytovateľ**“)

(spolu ďalej len „**zmluvné strany**“)

**Článok II**

**Úvodné ustanovenia**

Zmluvné strany vyhlasujú, že túto zmluvu uzatvárajú na základe výsledku verejného obstarávania, podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**Článok III**

# Predmet zmluvy

1. Poskytovateľ sa zaväzuje poskytnúť VšZP nasledovné služby súvisiace s tvorbou vianočnej kampane VšZP:
2. produkciu (výrobu) televízneho spotu v časovej dĺžke 15 sekúnd a jeho derivátov pre online použitie vo formátoch 16:9, 9:16, 4:5, 1:1 a zabezpečenie ďalších úkonov súvisiacich s produkciou televíznych spotov podľa pokynov VšZP najneskôr do 10.12.2021 (v zmysle prílohy č. 2);
3. produkciu (výrobu) 2 rozhlasových spotov v časovej dĺžke 30 sekúnd podľa pokynov VšZP a zabezpečenie ďalších úkonov súvisiacich s produkciou rozhlasových spotov najneskôr do **10.12.2021** (v zmysle prílohy č. 2);
4. produkčné zabezpečenie (výrobu) fotenia minimálne 2 kľúčových vizuálov kampane a ďalších derivátov podľa pokynov VšZP, vysporiadanie práv na použitie pre rôzne mediatypy, a to najmä pre online a print a zabezpečenie ďalších úkonov súvisiacich s fotením kľúčových vizuálov, najneskôr do **10.12.2021** (v zmysle prílohy č. 2);
5. produkčné zabezpečenie kastingu hercov do televízneho spotu a hlasového kastingu do rozhlasového spotu a vysporiadanie honorárov hercov a autorských práv na použitie, najneskôr do **10.12.2021** (v zmysle prílohy č. 2);
6. zabezpečenie vybranej hudby do televízneho a rozhlasového spotu a vysporiadanie autorských práv na použitie, najneskôr do **10.12.2021** (v zmysle prílohy č. 2).

**Článok IV**

**Realizácia služieb**

1. Pokiaľ si zmluvné strany v priebehu platnosti a účinnosti tejto zmluvy neoznámia vzájomne inak, určujú pre účely komunikácie súvisiacej s plnením predmetu tejto zmluvy, ukladania pokynov zo strany VšZP, ako aj prevzatia a akceptácie poskytnutých služieb nasledovné kontaktné osoby (ďalej len „**kontaktné osoby**“):
   1. za VšZP: Mgr. Dominika Šulková, tel. 02/20824882, email: [dominika.sulkova@vszp.sk](mailto:dominika.sulkova@vszp.sk)
   2. za poskytovateľa: ................................
2. Zmenu kontaktných osôb je možné vykonať písomným oznámením, podpísaným štatutárnym zástupcom príslušnej zmluvnej strany doručeným druhej zmluvnej strane, pričom na zmenu kontaktných osôb sa nevyžaduje uzavretie dodatku k tejto zmluve.
3. Služby budú poskytované v termínoch dohodnutých medzi kontaktnými osobami a v súlade so vzájomnou komunikáciou kontaktných osôb a pokynov VšZP, ktoré je poskytovateľovi oprávnená udeliť kontaktná osoba VšZP.
4. Poskytovateľ sa zaväzuje:
   * + - 1. plniť predmet zmluvy riadne a včas, a v súlade s podmienkami tejto zmluvy,
         2. písomne upozorniť VšZP na všetky riziká, ktoré by mohli ohroziť riadne a včasné plnenie predmetu zmluvy,
         3. na požiadanie VšZP poskytnúť všetky požadované informácie o stave a priebehu plnenia predmetu zmluvy,
         4. že dodané výsledky plnenia budú v súlade s platnými všeobecne záväznými právnymi predpismi, inak zodpovedá VšZP za škodu,
         5. že počas platnosti a účinnosti tejto zmluvy do 31.12.2021 nebude poskytovať žiadne marketingové služby pre iné zdravotné poisťovne v Slovenskej republike.
5. VšZP sa zaväzuje:
   * + - 1. poskytnúť poskytovateľovi pri plnení predmetu zmluvy nevyhnutnú súčinnosť, ak ju o to poskytovateľ požiada,
         2. zaplatiť poskytovateľovi po riadnom vykonaní plnenia predmetu zmluvy odmenu určenú podľa čl. V tejto zmluvy,
         3. poskytnúť poskytovateľovi všetky informácie a podklady nevyhnutné pre plnenie predmetu zmluvy a oboznamovať poskytovateľa so všetkými novými informáciami, ktoré by mohli mať zásadný vplyv na plnenie predmetu zmluvy.
6. Po poskytnutí dohodnutých služieb podpíšu kontaktné osoby zmluvných strán akceptačný protokol o poskytnutí služieb, v ktorom bude uvedený zoznam poskytnutých služieb a spotov, fotiek, grafických návrhov, nákresov a ostatných podkladov, ktoré poskytovateľ dodal a odovzdal na základe tejto zmluvy VšZP, dátum odovzdania, mená a priezviská kontaktných osôb a ich podpisy (ďalej len „**akceptačný protokol**“). Plnenie bude dodané poskytovateľom v elektronickej podobe na externom dátovom nosiči .
7. Miestom odovzdania výsledkov plnenia predmetu tejto zmluvy sú priestory sídla VšZP na adrese Panónska cesta 2, 851 04 Bratislava.

**Článok V**

**Cena a platobné podmienky**

1. Celková cena za splnenie predmetu zmluvy je stanovená dohodou zmluvných strán v súlade so zákonom č. 18/1996 Z. z. o cenách v znení neskorších predpisov vo výške .......... eur bez DPH, DPH ......... %, t.j. ........ eur, spolu s DPH vo výške .......... eur (slovom: ...............). *(V prípade ak poskytovateľ nie je platiteľom DPH, uvedie len cenu spolu s DPH a skutočnosť, že nie je platiteľom DPH.)* VšZP nie je povinná celkovú cenu vyčerpať.
2. Kalkulácia celkovej ceny jednotlivých služieb podľa tejto zmluvy tvorí prílohu č. 1 tejto zmluvy.
3. V cene za poskytnutie služieb sú už zahrnuté všetky náklady, poplatky alebo akékoľvek iné platby poskytovateľa spojené s poskytovaním služieb, a poskytovateľ nemá právo na akúkoľvek náhradu nákladov, poplatkov alebo platieb. Poskytovateľ má právo len na zaplatenie ceny podľa tohto článku zmluvy.
4. VšZP sa zaväzuje uhradiť dohodnutú cenu prevodom finančných prostriedkov na účet poskytovateľa uvedený v zmluve, a to na základe faktúry vystavenejposkytovateľom. Poskytovateľ je oprávnený vystaviť faktúru po podpise akceptačného protokolu v zmysle článku IV bodu 6. tejto zmluvy, najneskôr však do piateho pracovného dňa mesiaca, nasledujúceho po mesiaci, v ktorom bol akceptačný protokol podpísaný, a to len na akceptované dodania služieb.
5. Splatnosť formálne a vecne správnej faktúry je 21 kalendárnych dní odo dňa jej preukázateľného doručenia do VšZP. Faktúru poskytovateľ odošle v elektronickej podobe na mailovú adresu [katarina.bukov@vszp.sk](mailto:katarina.bukov@vszp.sk) alebo fyzicky na adresu: Všeobecná zdravotná poisťovňa, a.s., Panónska cesta 2, 851 04 Bratislava. Neoddeliteľnou prílohou faktúry bude kópia akceptačného protokolu. Za deň splnenia peňažného záväzku sa považuje deň odpísania dlžnej sumy z účtu VšZP v prospech účtu poskytovateľa. Pokiaľ posledný deň lehoty splatnosti pripadne podľa slovenského kalendára na deň pracovného voľna, pokoja alebo sviatok, za deň splnenia peňažného záväzku sa bude považovať za rovnako dohodnutých cenových a platobných podmienok nasledujúci prvý pracovný deň.
6. Poskytovateľ na faktúre vyčísli i cenu jednotlivých dodaných služieb v zmysle prílohy č.1 tejto zmluvy.
7. Faktúra vystavená poskytovateľom musí byť vyhotovená v súlade s ustanoveniami príslušných právnych predpisov a touto zmluvou. V opačnom prípade je VšZP oprávnená vrátiť faktúru poskytovateľovi v lehote splatnosti na opravu, resp. doplnenie, pričom prestane plynúť lehota splatnosti faktúry a nová lehota začne plynúť dňom preukázateľného doručenia novej, resp. doplnenej faktúry VšZP.
8. VšZP neposkytuje na cenu za predmet plnenia žiadne preddavky.
9. Zaplatením ceny za predmet plnenia prechádza na VšZP vlastnícke a užívacie právo k predmetu plnenia.
10. VšZP je oprávnená jednostranne započítať svoje pohľadávky, ktoré jej vznikli voči poskytovateľovi z dôvodu ručenia podľa § 69b zákona č. 222/2004 Z.z. o dani z pridanej hodnoty v znení neskorších predpisov a z dôvodu dlžného poistného na zdravotné poistenie.
11. Poskytovateľ nie je oprávnený postúpiť akékoľvek práva a pohľadávky vyplývajúce z tejto zmluvy na tretie osoby bez predchádzajúceho písomného súhlasu VšZP. Právny úkon, ktorým budú práva a pohľadávky postúpené v rozpore s týmto bodom bude neplatný.

**Článok VI**

**Doba trvania zmluvy a spôsob jej ukončenia**

1. Táto zmluva sa uzatvára na **dobu určitú, a to do 31.12.2021**, resp. do splnenia predmetu zmluvy, podľa toho, ktorá skutočnosť nastane skôr.
2. Táto zmluva zaniká:
   1. uplynutím dohodnutej doby trvania;
   2. dohodou zmluvných strán;
   3. výpoveďou VšZP;
   4. odstúpením.
3. VšZP je oprávnená kedykoľvek vypovedať zmluvu aj bez uvedenia dôvodu. Výpoveď musí byť písomná a doručená druhej zmluvnej strane, inak je neplatná. Výpovedná doba je 15 kalendárnych dní a začína plynúť od prvého dňa nasledujúceho po doručení písomnej výpovede na adresu sídla druhej zmluvnej strany.
4. V prípade porušenia ustanovení tejto zmluvy je druhá strana oprávnená odstúpiť od tejto zmluvy po písomnom upozornení a márnom uplynutím dodatočnej lehoty danej na odstránenie závadného stavu. Odstúpením od tejto zmluvy nie sú dotknuté nároky na náhradu škody. Účinky odstúpenia od tejto zmluvy nastávajú momentom doručenia písomného oznámenia druhej zmluvnej strane.
5. VšZP je oprávnená odstúpiť od tejto zmluvy i v prípade, ak sa poskytovateľ stane dlžníkom poistného na zdravotné poistenie, ktoré je povinný platiť VšZP. V tomto prípade zmluva zaniká dňom doručenia oznámenia o odstúpení od zmluvy poskytovateľovi.
6. VšZP je oprávnená od tejto zmluvy odstúpiť, ak poskytovateľovi bol uložený jeden, alebo viacero trestov, uvedených v § 10 zák. č. 91/2016 Z.z. o trestnej zodpovednosti právnických osôb.

**Článok VII**

**Sankcie**

1. V prípade porušenia povinností vyplývajúcich z tejto zmluvy zodpovedá poskytovateľ v plnom rozsahu za škodu z tohto dôvodu vzniknutú VšZP.
2. V prípade omeškania poskytovateľa s vykonaním ktorejkoľvek časti predmetu zmluvy je poskytovateľ povinný zaplatiť VšZP zmluvnú pokutu vo výške 300,00 eur za každý začatý deň omeškania.
3. V prípade porušenia povinnosti poskytovateľa dodržiavať mlčanlivosť podľa článku X tejto zmluvy je poskytovateľ povinný zaplatiť VšZP zmluvnú pokutu vo výške 5 000,00 eur za každý jednotlivý prípad porušenia mlčanlivosti.
4. Uplatnením nároku na zaplatenie zmluvnej pokuty, alebo zaplatením zmluvnej pokuty, nie je dotknuté právo na náhradu škody v plnej výške.
5. V prípade omeškania VšZP s úhradou riadne vystavenej a doručenej faktúry si poskytovateľ môže uplatniť voči VšZP úrok z omeškania vo výške podľa Obchodného zákonníka.
6. VšZP má právo na náhradu škody, ktorá jej preukázateľne vznikla nesplnením vlastnej daňovej povinnosti poskytovateľom, platiteľom DPH, v zmysle § 78 zákona č. 222/2004 Z.z. o dani z pridanej hodnoty v znení neskorších predpisov a následne uplatnením ručenia za daň voči VšZP v zmysle § 69b tohto zákona. VšZP má zároveň právo uplatniť u poskytovateľa i trovy konania, ktoré jej vzniknú v konaní podľa § 69b zákona č. 222/2004 Z. z. s príslušným daňovým úradom.

**Článok VIII**

**Osobitné protikorupčné ustanovenia**

Zmluvné strany sa nesmú dopustiť, nesmú schváliť, ani povoliť žiadne konanie v súvislosti s dojednávaním, uzatváraním alebo plnením tejto zmluvy, ktoré by spôsobilo, že by zmluvné strany alebo osoby ovládané zmluvnými stranami porušili akékoľvek platné protikorupčné všeobecne záväzné právne predpisy. Táto povinnosť sa vzťahuje najmä na neoprávnené plnenia, vrátane urýchľovacích platieb (facilitation payments) verejným činiteľom, zástupcom alebo zamestnancom orgánov verejnej správy alebo blízkym osobám verejných činiteľov, zástupcov alebo zamestnancov orgánov verejnej správy.

1. Každá zmluvná strana sa zaväzuje, že neponúkne, neposkytne, ani sa nezaviaže poskytnúť žiadnemu zamestnancovi, zástupcovi alebo tretej strane konajúcej v mene druhej zmluvnej strany, a rovnako neprijme, ani sa nezaviaže prijať od žiadneho zamestnanca, zástupcu alebo tretej strany konajúcej v mene druhej zmluvnej strany žiadny dar, ani inú výhodu, či už peňažnú alebo inú, v súvislosti s dojednávaním, uzatváraním alebo plnením tejto zmluvyv rozpore s Etickým kódexom Všeobecnej zdravotnej poisťovne, a.s.
2. Každá zmluvná strana sa zaväzuje bezodkladne informovať druhú zmluvnú stranu, pokiaľ si bude vedomá alebo bude mať konkrétne podozrenie na korupciu pri dojednávaní, uzatváraní alebo pri plnení tejto zmluvy.
3. V prípade, že akýkoľvek dar alebo výhoda v súvislosti s dojednávaním, uzatváraním alebo plnením tejto zmluvy je poskytnutý zmluvnej strane alebo zástupcovi zmluvnej strany v rozpore s týmto článkom zmluvy, môže zmluvná strana od tejto zmluvy odstúpiť.
4. Zmluvné strany sa zaväzujú dodržiavať základné morálne a etické hodnoty ustanovené v obsahu Etického kódexu Všeobecnej zdravotnej poisťovne, a.s.. V prípade nedodržiavania stanovených morálnych a etických hodnôt je zmluvná strana oprávnená od tejto zmluvy odstúpiť.

**Článok IX**

**Vysporiadanie autorských práv**

1. Poskytovateľ sa zaväzuje zabezpečiť súhlasy a vysporiadať nároky autorov a interpretov diel, ktoré poskytovateľ zhotoví alebo objedná a použije na účely plnenia tejto zmluvy nasledovne:
2. do **31.12.2021**, pre účel použitia televízneho a rozhlasového vysielania predmetu zmluvy podľa článku III bod 1 písm. a) až e) vo vecne neobmedzenom rozsahu na území Slovenskej republiky tak, aby ich užívanie v súlade s touto zmluvou neodporovalo príslušným platným právnym predpisom,
3. do **31.1.2022**, pre účel použitia predmetu zmluvy podľa článku III bod 1 písm. a) až e) pre online deriváty v online prostredí a v printe vo vecne neobmedzenom rozsahu na území Slovenskej republiky tak, aby ich užívanie v súlade s touto zmluvou neodporovalo príslušným platným právnym predpisom.
4. VšZP je povinná zabezpečiť, aby všetky prípadné podklady a materiály (diela), ktoré dodá poskytovateľovi na použitie pri plnení predmetu tejto zmluvy boli autorskoprávne vysporiadané a bolo možné ich nerušené použitie poskytovateľom na poskytnutie služieb podľa tejto zmluvy, najmä aby bolo poskytovateľovi umožnené ich nerušené spracovanie, vytvorenie spoločných diel, spojených diel, rozmnožovanie, preklady, adaptácie, použitie diel alebo ich častí na vytvorenie nového diela, verejné rozširovanie diela alebo jeho rozmnoženín, vysielanie diel akýmkoľvek spôsobom. Za všetky nároky tretích osôb za použitie diel dodaných VšZP poskytovateľovi na plnenie predmetu tejto zmluvy zodpovedá VšZP.
5. Poskytovateľ vyhlasuje, že je vykonávateľom autorských práv k predmetu zmluvy a plneniam dodaným a dielam vytvoreným na základe tejto zmluvy (ďalej len „**diela**“), a ako vykonávateľ autorských práv k predmetu zmluvy a dielam, týmto udeľuje VšZP:
6. súhlas na každé použitie diela za účelom televízneho a rozhlasového vysielania **na obdobie do 31.12.2021** k predmetu plnenia podľa článku III bod 1 písm. a) až e) vo vecne neobmedzenom rozsahu, najmä na vyhotovenie rozmnoženín diel, a to v tlačenej či elektronickej podobe, verejné rozširovanie originálov diel alebo rozmnoženín, a to v tlačenej alebo elektronickej podobe, verejný prenos, spracovanie diel, verejné vystavenie diel, nakladanie s dielami ako s celkom a ich jednotlivými časťami, na prispôsobovanie diel, modifikáciu diel, začleňovanie diel ako celku alebo ich jednotlivých častí do iných diel.
7. súhlas na každé použitie diela za účelom použitia v online prostredí a printe, **na obdobie do 31.1.2022,** k predmetu plnenia podľa článku III bod 1 písm. a), b) c) d) a e) vo vecne neobmedzenom rozsahu, najmä na vyhotovenie rozmnoženín diel, a to v tlačenej či elektronickej podobe, verejné rozširovanie originálov diel alebo rozmnoženín, a to v tlačenej alebo elektronickej podobe, verejný prenos, spracovanie diel, verejné vystavenie diel, nakladanie s dielami ako s celkom a ich jednotlivými časťami, na prispôsobovanie diel, modifikáciu diel, začleňovanie diel ako celku alebo ich jednotlivých častí do iných diel, atď.,
8. výhradnú licenciu na obdobie podľa písm. a) a b) tohto bodu tohto článku, platnú na území Slovenskej republiky, pričom cena za licenciu je už zahrnutá v cene za jednotlivé plnenia predmetu tejto zmluvy,
9. výhradnú licenciu, pričom sa zaväzuje, že nesmie udeliť licenciu na spôsob použitia diel tretej osobe a sám je povinný sa zdržať použitia diel spôsobom, na ktorý udelil VšZP výhradnú licenciu,
10. súhlas, že VšZP je oprávnená udeliť tretej osobe súhlas na použitie diel, t. j. udeliť sublicenciu v rozsahu udelenej licencie,
11. súhlas, že takto udelené sublicencie s písomným súhlasom VšZP môžu ďalej tretie subjekty, ktorým boli udelené ďalej prevádzať na ďalšie subjekty v rovnakom rozsahu,
12. súhlas, že VšZP je ďalej oprávnená postúpiť licenciu zmluvou na tretie osoby, pričom nevyžaduje, aby ho VšZP o postúpení licencie na tretie osoby a osobe postupníka informovala.
13. Poskytovateľ vyhlasuje, že poskytnutím služieb v zmysle predmetu zmluvy neporušuje a neporuší autorské práva iných osôb a je oprávnený s prípadnými autorskými právami nakladať.
14. V prípade, že akákoľvek tretia osoba, vrátane zamestnancov poskytovateľa a/alebo subdodávateľov, bude mať akýkoľvek nárok voči VšZP z titulu porušenia jej autorských práv a/alebo práv priemyselného a/alebo iného duševného vlastníctva alebo akékoľvek iné nároky v akejkoľvek súvislosti s plnením poskytnutým poskytovateľom podľa tejto zmluvy, poskytovateľ sa zaväzuje bezodkladne obstarať na svoje vlastné náklady a výdavky od takejto tretej osoby súhlas na používanie jednotlivých plnení dodaných, poskytnutých, vykonaných a/alebo vytvorených poskytovateľom, subdodávateľom alebo tretími osobami pre VšZP, alebo upraviť jednotlivé plnenie(a) dodané, poskytnuté, vykonané a/alebo vytvorené poskytovateľom subdodávateľom alebo tretími osobami pre VšZP tak, aby už ďalej neporušovali autorské práva a/alebo práva priemyselného a/alebo iného duševného vlastníctva tretej osoby, alebo nahradiť jednotlivé plnenie(a) dodané, poskytnuté, vykonané a/alebo vytvorené poskytovateľom, subdodávateľom alebo tretími osobami pre VšZP rovnakými alebo aspoň takými plneniami, ktoré majú aspoň podstatne podobné kvalitatívne, operačné a technické parametre a funkčnosti, alebo, ak sa jedná o plnenie poskytnuté na základe licencie tretej osoby, taký nárok vyriešiť v súlade s tým, čo pre taký prípad stanovujú jej licenčné podmienky uvedené v tejto zmluve, a ak ich niet, tak v súlade s týmito podmienkami; a poskytnúť VšZP akúkoľvek a všetku účinnú pomoc a uhradiť akékoľvek a všetky náklady a výdavky, ktoré vznikli/vzniknú VšZP v súvislosti s uplatnením vyššie uvedeného nároku tretej osoby; a nahradiť VšZP akúkoľvek a všetku škodu, ktorá vznikne VšZP v dôsledku uplatnenia vyššie uvedeného nároku tretej osoby, a to v plnej výške a bez akéhokoľvek obmedzenia.
15. VšZP sa zaväzuje o každom nároku vznesenom osobou v zmysle bodu 5 tohto článku zmluvy bez zbytočného odkladu informovať poskytovateľa, a že bude v súvislosti s takým nárokom postupovať podľa primeraných pokynov poskytovateľa tak, aby sa predišlo vzniku a prípadne zvýšeniu škôd, že nevykoná smerom k takej osobe žiaden úkon, v dôsledku ktorého by sa jej postavenie v súvislosti s takým uplatnením nároku zlepšilo, a poskytovateľovi vystaví a bude po potrebnú dobu udržiavať v platnosti prevoditeľnú plnú moc potrebnú na to, aby sa poskytovateľ mohol za VšZP účinne takému nároku brániť a s takou treťou osobou o urovnaní sporu konať, a aj inak postupovať tak, ako je to potrebné v záujme ochrany práv oboch zmluvných strán.
16. Cena za licenciu je súčasťou ceny služby podľa článku V bod 1. tejto zmluvy.
17. Ustanovenia tohto článku zmluvy zotrvajú v platnosti a účinnosti aj po zániku tejto zmluvy, a to bez časového obmedzenia.

**Článok X**

**Mlčanlivosť a dôverné informácie**

1. Poskytovateľ sa zaväzuje, že všetky údaje, dáta, dokumenty, podklady, všetky skutočnosti povahy obchodnej, právnej, prevádzkovej, technickej, dokumentárnej, informatívnej a inej, akokoľvek súvisiacej s VšZP, ktoré sa dostanú do dispozície poskytovateľa, alebo ak poskytovateľ získa vedomosť o ich obsahu alebo akékoľvek iné informácie (vrátane všetkých súborov, kópií dokumentov a poznámok), zaznamenané či už v písomnej, v elektronickej alebo v akejkoľvek inej zmyslami vnímateľnej podobe (ďalej len „**dôverné informácie**“) odovzdané, poskytnuté, sprístupnené alebo akýmkoľvek iným spôsobom získané od VšZP počas platnosti a účinnosti tejto zmluvy, bude udržiavať v tajnosti a zachovávať o nich mlčanlivosť, bude ich chrániť pred zneužitím, poškodením, zničením, znehodnotením, stratou a odcudzením, nevyzradí ich, nesprístupní ich, nezverejní ich, nebude ich šíriť, nebude ich používať inak ako na úspešnú realizáciu plnenia tejto zmluvy, nevyužije ich vo svoj vlastný prospech, ani v prospech akejkoľvek tretej osoby, ani ich nebude používať v rozpore s účelom tejto zmluvy a ani žiadne z dôverných informácií neodovzdá ani neposkytne inej fyzickej ani právnickej osobe, a to počas aj po ukončení zmluvného vzťahu.
2. Poskytovateľ sa zaväzuje, že s dôvernými informáciami bude nakladať ako s predmetom obchodného tajomstva podľa § 17 a nasl. Obchodného zákonníka, nakoľko bol VšZP oboznámený s tým, že dôverné informácie majú pre VšZP materiálnu hodnotu, nie sú bežne dostupné, je záujmom VšZP, aby tieto boli utajené a VšZP utajenie zabezpečuje. Ochrana sa nevzťahuje na informácie, ktoré sú verejne známe a dostupné, ako aj na informácie, ktoré sú poskytovateľovi známe inak.
3. Poskytovateľ sa zaväzuje zachovávať mlčanlivosť o dôverných informáciách a zaväzuje sa, že príjme všetky opatrenia na ochranu dôverných informácií a tieto dôverné informácie bude chrániť minimálne v takom rozsahu, v akom chráni vlastné dôverné informácie.
4. Poskytovateľ sa zaväzuje, že bez písomného súhlasu VšZP neposkytne dôverné informácie v žiadnej forme tretím osobám, s výnimkou tých svojich zamestnancov, zástupcov, alebo ďalších osôb v obdobnom postavení (ďalej len „**oprávnené osoby**“), ktoré s nimi potrebujú byť v nevyhnutnom rozsahu oboznámené, aby mohol byť plnený predmet zmluvy.
5. Poskytovateľ sa zaväzuje, že všetky oprávnené osoby písomne zaviaže zachovávať mlčanlivosť o všetkých dôverných informáciách týkajúcich sa plnenia predmetu tejto zmluvy, ktoré sa dostanú do ich dispozície, alebo získajú vedomosť o ich obsahu počas výkonu činnosti alebo v súvislosti s výkonom činnosti pre poskytovateľa, a to aj po skončení tejto zmluvy.
6. Poskytovateľ je povinný informovať VšZP o porušení povinnosti mlčanlivosti alebo ochrany dôverných informácií bez zbytočného odkladu po tom, čo sa o porušení dozvedel.
7. Porušenie ustanovení tohto článku poskytovateľom sa bude poväzovať za podstatné porušenie tejto zmluvy s možnosťou odstúpenia od tejto zmluvy VšZP.
8. Ustanovenia tohto článku zmluvy zotrvajú v platnosti a účinnosti aj po zániku tejto zmluvy, a to bez časového obmedzenia.

**Článok XI**

**Ochrana osobných údajov**

Pri plnení predmetu zmluvy nebudú spracúvané osobné údaje. Ak pri plnení predmetu zmluvy dôjde k náhodnému kontaktu s osobnými údajmi, je poskytovateľ povinný dodržiavať ustanovenia Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov a zákona č. 18/2018 Z. z. o ochrane osobných údajov a o zmene a doplnení niektorých zákonov.

**Článok XII**

**Záverečné ustanovenia**

1. Akékoľvek zmeny tejto zmluvy môžu byť vykonané len vo forme písomného dodatku podpísaného štatutárnymi zástupcami obidvoch zmluvných strán.
2. Zmluvné vzťahy výslovne neupravené touto zmluvou sa riadia príslušnými ustanoveniami Obchodného zákonníka a súvisiacimi všeobecne záväznými právnymi predpismi platnými v Slovenskej republike.
3. V prípade, že akékoľvek ustanovenie tejto zmluvy sa stane neplatným, neúčinným a/alebo nevykonateľným, nie je tým dotknutá platnosť, účinnosť a/alebo vykonateľnosť jej ostatných ustanovení, pokiaľ to nevylučuje v zmysle príslušných právnych predpisov samotná povaha takého ustanovenia. Zmluvné strany sa zaväzujú bez zbytočného odkladu po tom, ako zistia, že niektoré z ustanovení tejto zmluvy je neplatné, neúčinné a/alebo nevykonateľné, nahradiť dotknuté ustanovenie ustanovením novým, ktorého obsah bude v čo najväčšej miere zodpovedať ich vôli v čase uzatvorenia tejto zmluvy.
4. Táto zmluva nadobúda platnosť dňom jej podpísania zástupcami obidvoch zmluvných strán a účinnosť dňom nasledujúcom po dni jej zverejnenia v Centrálnom registri zmlúv v zmysle § 47a zákona č. 40/1964 Zb. Občiansky zákonník v znení neskorších predpisov.
5. Zmluva je vyhotovená v troch rovnopisoch, pričom VšZP obdrží dve vyhotovenia a poskytovateľ jedno vyhotovenie.
6. Zmluvné strany sa dohodli, že písomnosti podľa tejto zmluvy sa doručujú osobne, poštou alebo emailom. Písomnosti doručované poštou sa doručujú na adresu sídla zmluvných strán uvedenú v záhlaví tejto zmluvy. Písomnosti doručované osobne sa považujú za doručené v deň ich prevzatia, alebo dňom kedy adresát odoprel prevziať zásielku. Písomnosti doručované poštou sa považujú za doručené v deň prevzatia zásielky adresátom, alebo v deň keď sa zásielka vrátila odosielateľovi späť ako nedoručená, aj keď sa o nej adresát nedozvedel. Písomnosti doručované prostredníctvom emailu sa považujú za doručené nasledujúci pracovný deň po ich odoslaní na emailovú adresu kontaktných osôb. Na doručovanie písomností týkajúcich sa vzniku, zmeny alebo zániku tejto zmluvy, akéhokoľvek porušenia tejto zmluvy, na doručovanie faktúr alebo účtovných dokladov (vrátane ich príloh), sa nepoužije email.
7. Písomnosti a komunikácia medzi zmluvnými stranami týkajúca sa tejto zmluvy bude prebiehať v slovenskom jazyku, vrátane vystavovania účtovných dokladov a ich príloh.
8. Zmluvné strany vyhlasujú, že túto zmluvu uzatvárajú slobodne, vážne, určite a zrozumiteľne, nebola uzatvorená v tiesni a za nápadne nevýhodných podmienok, zmluvu si prečítali, s jej obsahom súhlasia, na znak čoho ju potvrdzujú vlastnoručnými podpismi.

Príloha: č. 1 - Kalkulácia celkovej ceny (v eurách)

Príloha č. 2 – Návod kreatívneho konceptu a návod storyboardu kampane

V Bratislave dňa V Bratislave dňa

………......................………………… …..........................………………

Ing. Richard Strapko

predseda predstavenstva

Všeobecná zdravotná poisťovňa, a.s.

………………........................…………

Ing. Ľubomír Kováčik

člen predstavenstva

Všeobecná zdravotná poisťovňa, a.s.

Príloha č. 1

**Kalkulácia celkovej ceny (v eurách)**

|  |  |  |  |
| --- | --- | --- | --- |
| **Názov služby** | **Jednotková cena bez DPH** | **Množstvo** | **Cena bez DPH SPOLU** |
| Produkcia (výroba) televízneho spotu v časovej dĺžke 15 sekúnd a jeho derivátov pre online použitie vo formátoch 16:9, 9:16, 4:5, 1:1 a zabezpečenie ďalších úkonov súvisiacich s produkciou televíznych spotov |  | 1+4 |  |
| Produkcia (výroba) 2 rozhlasových spotov v časovej dĺžke 30 sekúnd podľa pokynov VšZP a zabezpečenie ďalších úkonov súvisiacich s produkciou rozhlasových spotov |  | 2 |  |
| Produkčné zabezpečenie (výroba) fotenia minimálne 2 kľúčových vizuálov kampane a ďalších derivátov podľa pokynov VšZP, vysporiadanie práv na použitie pre rôzne mediatypy, a to najmä pre online a print a zabezpečenie ďalších úkonov súvisiacich s fotením kľúčových vizuálov |  | 2 |  |
| Produkčné zabezpečenie kastingu hercov do televízneho spotu a hlasového kastingu do rozhlasového spotu a vysporiadanie honorárov hercov a autorských práv na použitie |  | 1 |  |
| Zabezpečenie vybranej hudby do televízneho a rozhlasového spotu a vysporiadanie autorských práv na použitie |  |  |  |
| **Celková cena bez DPH:** |  |  |  |  |
| **......% DPH:** |  |  |  |  |
| **Celková cena s DPH:** |  |  |  |  |

*Poznámka:*

*v prípade ak poskytovateľ nie je platiteľom DPH, uvedie celkovú cenu len v riadku Celková cena s DPH a pod tabuľku uvedie skutočnosť, že nie je platiteľom DPH.*

**Príloha č. 2: Návod kreatívneho konceptu a návod storyboardu kampane**

**TV SPOT**

**Vianočné poďakovanie 15**



**SKRIPT**

Do vyzdobenej vianočnej obývačky vbiehajú dvaja chlapci (dvojčatá) a posadia sa na sedačku. Každý z nich má na svetríku polku srdca. Posadili sa však opačne takže srdiečko sa nespojilo. Hneď si to všimnú a prehodia sa tak, aby ich svetríky vytvorili celistvý obrázok srdca.

VO:

Najkrajšie chvíle sú tie, keď sme spolu.

Aj vďaka Vám, statoční zdravotníci.

**Obrázok 1:** Chlapci dvojčatá sedia na pohovke, každý ma na svetríku polku srdca, sedia však opačne, takže srdce je rozdelené.

Kamera sa začne vzďaľovať a postupne prichádzajú a prisadajú si ďalší členovia rodiny: babka s dedkom, dievča, otec... Nakoniec prichádza mama s mobilom (alebo tabletom) v ruke a demonštratívne ťukne do telefónu. Vtedy sa svetelná atmosféra miestnosti zmení na ešte viac vianočnú – svetlo v miestnosti sa stlmí a veľký vianočný stromček v pozadí za sedačkou sa efektne rozsvieti.

VO: Vám, milí poistenci, ďakujeme za priazeň a prinášame ešte viac benefitov v našej mobilnej aplikácii.

**Obrázok 2:** Chlapci dvojčatá už sedia správne a srdce na svetríkoch majú pekne spojené, vedľa nich sedí sprava dedko a babka, zľava si prisadá dievča.

**Obrázok 3:** Celkový záverečný obraz. Na ľavej strane obrazu mierne v popredí stojí mama s mobilom. Na sedačke za ňou sedí celá rodinka (postavy na pohovke zľava doprava: Otec, dievča, dvojčatá, babka, dedko). V pozadí za sedačkou je veľký žiariaci stromček.

Logo

VO: Zo srdca Všeobecná zdravotná poisťovňa.

**NÁVRHY HUDBY:**

Silný hudobný motív – 2 posledné kampane:

– Top Loader – Dancing in the moonlight

– Sima Martausová & Martin Harich - Spojiť sily

Môže sa meniť podľa návrhu režiséra a preferencie Objednávateľa.

**KĽÚČOVÝ VIZUÁL**



1. **PRODUKCIA TELEVÍZNYCH SPOTOV 15 sekúnd**

Poskytovateľ zabezpečí kompletnú produkciu televíznych spotov kampane na základe rozpracovania dodaného storyboardu, a to v stopáži, 15 sekúnd a derivátov TV spotu pre online použitie vo formátoch 16:9, 9:16, 4:5, 1:1.

1. **PRODUKCIA ROZHLASOVÝCH SPOTOV 30 sekúnd**

Poskytovateľ zabezpečí kompletnú produkciu rozhlasových spotov kampane v minimálne 2 kreatívnych verziách a vo stopáži 30 sekúnd. VšZP dodá presné znenie spotov po uzatvorení zmluvy s poskytovateľom.

1. **FOTENIE KĽÚČOVÝCH VIZUÁLOV KAMPANE**

Na základe dodaného kreatívneho konceptu kampane dodávateľ zabezpečí kompletnú produkciu fotenia minimálne 2 kľúčových vizuálov kampane a vysporiada práva na použitie v kampani pre TV a PRINT, a to minimálne do 31.12.2021 pre TV a pre online minimálne do 31.1.2022.

1. **ZABEZPEČENIE KASTINGU A VYSPORIADANIE PRÁV NA POUŽITIE**

Poskytovateľ zabezpečí kasting hercov do TV spotu a do kľúčových vizuálov kampane.

Poskytovateľ zabezpečí voicecasting do TV spotu a RO spotov kampane.

Po uzavretí zmluvy je poskytovateľ povinný vysporiadať aj všetky práva na použitie a honoráre hercov. Honoráre aj práva na použitie musia byť zahrnuté v hodnote tejto zákazky, a to minimálne do 31.12.2021 pre TV a RO a do 31.1.2022 pre online.

1. **ZABEZPEČENIE HUDBY A VYSPORIADANIE PRÁV NA POUŽITIE**

Po uzavretí zmluvy je poskytovateľ povinný vysporiadať aj všetky práva na použitie vybranej hudby. Honoráre aj práva na použitie musia byť zahrnuté v hodnote tejto zákazky. Práva musia byť vysporiadané minimálne do 31.12.2021 pre TV a RO a do 31.1.2022 pre online.

**POVINNÉ PRVKY:**

Korporátny hlas: Vladimír Kobielsky

Casting: 8 členná rodina VšZP (detský herec – bábätko sa môže meniť, ostatní členovia musia zostať rovnakí).

